Dunaszekcső község képviselőtestülete 
10/1995
Jegyzőkönyv
Készült a Dunaszekcső Községi Önkormányzat képviselőtestülete 1995. november 2-án megtartott üléséről.

Jelen vannak: Hegedűs György polgármester

Draskovits Pál

Faller János

Galambosi László

Hetényi Ádám

Schmidt József

Dr. Schmidt József

Szödényi István 

Tóth András képviselők

Pest Éva jegyző 

Dr. Simonné dr. Faludi Ilona fogorvos

7 fő a lakosság részéről

Igazoltan távol: Guzsván Lajosné és Harsányi János

Hegedűs György polgármester köszönti a megjelenteket, megállapítja, hogy az ülés határozatképes, mert a 11 fő képviselő közül 9 megjelent.

Az ülést megnyitja és javaslatot tesz a napirendi pontokra, melyeket a testület vita nélkül elfogadott:

1.) Beszámoló a lejárt határidejű határozatok végrehajtásáról és a két ülés között történt fontosabb eseményekről.

Előadó: Hegedűs György polgármester

2.) A fogorvosi szolgáltatások díjainak megállapítása 

Előadó: dr. Simonné dr. Faludi Ilona fogorvos

3.) A gyógyszertár privatizációjával kapcsolatos kérdések eldöntése

Előadó: Hegedűs György polgármester

4.) Szociális bizottsági tag választása illetve iskolaszéki tagok megbízása

Előadó: Hegedűs György polgármester

5.) Földeladások

Előadó: Hegedűs György polgármester

6.) Egyebek

7.) Zárt ülésen: Szociális bizottsági határozatok elleni fellebbezések elbírálása

Előadó: Pest Éva jegyző 

Napirend tárgyalása:

1. napirendi pont: Hegedűs György polgármester ismerteti a lejárt határidejű határozatokat: 54/1995. (IX.20.) Kt. számú határozatban döntött a képviselőtestület az Önkormányzati Kupán nyert összeg elosztásáról, mely a rendelkezésnek megfelelően megtörtént. Az 56 és 57/1995. (IX.20.) Kt. számú határozatokban – sportegyesületi támogatás illetve bérleti jogról való lemondás pénzbeli térítése – meghatározott összegeket az érdekeltek felvették.

A telefonbekötések megkezdődtek a községünkben. A szerelési munkákat a MATÁV alvállalkozókkal végezteti. 290 lakos kapott – helyi szervezésben – szerződést. Ebből a mai napig 205 befizette és leadta, 23 lemondta a szerződését. 6 fő új igénylőként jelentkezett. Megköszöni a képviselőknek, a termelőszövetkezet dolgozóinak, a lakosságnak és a polgármesteri hivatali dolgozóknak a kézbesítéshez nyújtott segítséget.
Október 5-én budapesti rendezvényen vett részt falusi turizmus témában. Ennek következményeként összehívta a polgármester azokat a magánszemélyeket, akik érintettek a községben: 3 fő jelent meg, és ebből 2 vállalja, hogy belép a szövetségbe.
A mai napon megérkezett a levél a Belügyminisztériumtól és a Pénzügyminisztériumtól – a két miniszter aláírásával -, hogy a Jókai utcai támfal megépítéséhez 15 millió forint támogatást nyújtanak.

Az általános iskola és az óvoda kérésére megbízási szerződéssel 1995. december 31-ig logopédust alkalmaz az önkormányzat. További foglalkoztatása érdekében felkeresi a környező községeket. Jelenleg az óvodában foglalkozik a 4 óvodás és 7 iskolás korú gyerekkel. 

A községháza felújítása folyamatban van, rövidesen be is fejeződik.

A Damjanich utca javítása a Közúti Igazgatóság előzetes felmérése alapján várhatóan 80-100.000 Ft lesz. 

Az Ady Endre utcai pincetömedékelés és a Dózsa György utcai útjavítás egyszerre történik, ezáltal biztonságosabb lesz az út.

Dr. Schmidt József: Milyen típusú lesz a támfal?

Schmidt József: A községháza felújítására kötött szerződésben vállalt-e a kivitelező garanciát?

Hegedűs György: A támfal GABION rendszerű lesz, 4 m magas. Ezáltal a Jókai utcában biztonságosan lehet majd közlekedni. A községháza felújításánál a garancia ideje 1 év.

Hetényi Ádám: Köszönetet mond a logopédusért. Az elhangzott létszámnál lényegesen több gyereknek van szüksége logopédusra, most folyik a felmérés.

A Településfejlesztési Bizottság nevében köszönetet mond a községháza felújításáért.

Több kérdés, hozzászólás nem hangzott el, a képviselőtestület 9 szavazattal 0 ellenében az alábbi határozatot hozta:

58/1995. (XI.2.) Kt. számú határozat 

a lejárt határidejű határozatokról
A képviselőtestület a lejárt határidejű határozatok végrehajtásáról szóló jelentést és a két ülés között történt fontosabb eseményekről szóló tájékoztatót elfogadja.

2. napirendi pont: Dr. Simonné dr. Faludi Ilona ismerteti a fogászati ellátásban történt változásokat, megoldásokat és az alkalmazott árakat. (Írásban a jegyzőkönyv melléklete.)

Dr. Schmidt József: A nem sürgősségi foghúzás áránál javasolja, hogy 500-1000 Ft kerüljön meghatározásra. 

Célszerűnek tartja reálisan meghatározni az árakat, mert ha elmennek a betegek máshová, akkor nem lesz a falunak fogorvosa.

Szödényi István: Érezhető-e, hogy csökkent a betegek száma?

Dr. Faludi Ilona: Júniusban 364 fő, júliusban és szeptemberben pedig 575 fő részesült fogorvosi ellátásban. Az áraknál 4 helyen javasolt változtatást: a nem sürgősségi foghúzásnál 500 és 1000 Ft, híd és korona visszaigazítás 500 Ft, fogsor alábélelés 500 Ft, kivehető lemezes fogpótlás teljes 12.000 Ft, részleges 8.000 Ft.

Faller János: A kormány döntése nagyon szomorú, hiszen csak a fiatal és az öreg járhat fogorvoshoz. Az alapanyagárak emelkedésével nincs esély az árak csökkentésére.

Felkéri a polgármestert, hogy fórumokon vesse fel a problémát.

Hetényi Ádám: Javasolja, hogy a kábeltelevíziós műsorban tegyék közzé az árakat, és azt, hogy a gyerekek, terhes anyák és az idősek ellátása ingyenes.
Hegedűs György: Kéri a képviselőket, hogy a környezetükben kísérjék figyelemmel az árakat, bármikor visszatérhetünk változtatásokra.

A napirenddel kapcsolatban más kérdés, hozzászólás nem hangzott el, a képviselőtestület 9 szavazattal 0 ellenében az alábbi határozatot hozta:

59/1995. (XI.2.) Kt. számú határozat 

a fogorvosi szolgáltatások díjainak megállapításáról

A képviselőtestület a fogorvosi szolgáltatások díjait az 1. számú mellékletben foglaltak szerint határozza meg.

Határidő: azonnal

Felelős: Hegedűs György polgármester

3. napirendi pont: Tavasszal már állást foglalt a testület a gyógyszertári privatizációval kapcsolatban – mondja a polgármester. Most már a gyakorlati megvalósításnál tartunk. A Gyógyszertári Központ 1995. november 20-án átadja az önkormányzatnak. Célunk a bérbeadás a jelenlegi gyógyszerésznek. A bérleti díj megállapításához információt gyűjtött, és a pénzügyi bizottság is megtárgyalta. Kéri a bizottság elnökét, hogy ismertesse állásfoglalásukat. 
Dr. Schmidt József: A pénzügyi bizottság álláspontja, hogy az önkormányzat 5 éves időtartamra kössön szerződést Draskovits Pál gyógyszerésszel.

A lakás bérleti díját a helyben szokásos Ft/m2 áron javasolják meghatározni.

A gyógyszertár bérleti díjának alapja a bruttó árbevétel (forgalom) legyen, mértéke annak 0,75%-a legyen. Havonta 15.000 Ft-ot jelent számításaik szerint.

Draskovits Pál: Azzal a feltétellel kapja meg a gyógyszertárat, ha a jelenlegi helyzetet folyamatosan biztosítja a betegekkel és a dolgozókkal kapcsolatban is. 

Véleménye szerint a gyógyszerellátás javulni fog. A beszerzés most csak egycsatornás, és ebben változás várható.

Több kérdés, hozzászólás nem hangzott el, a képviselőtestület 8 szavazattal és 1 tartózkodással az alábbi határozatot alkotta:

60/1995. (XI.2.) Kt. számú határozat
a Gyógyszertár privatizációjáról

A képviselőtestület a dunaszekcsői Gyógyszertárat és a hozzá tartozó lakást (Dunaszekcső, Rév u. 1.) 5 éves időtartamra bérbe adja Draskovits Pál gyógyszerésznek.

A gyógyszertár éves bérleti díja a bruttó árbevétel 0,75%-a.

A lakás bérleti díja az összkomfortos szolgálati lakásokra helyben megállapított lakbér.

Határidő: 1995. november 20.

Felelős: Hegedűs György polgármester

4. napirendi pont: az elmúlt ülésen Vincze Lászlóné és Szödényi István lemondtak az iskolaszéki megbízatásukról. Hegedűs György polgármester javasolja, hogy Kovács Károlyné és Wébel Zsolt dunaszekcsői lakosokat bízza meg a testület az iskolaszéki tagsággal. Kovács Károlyné intézményi dolgozó, kapcsolódik az iskolához. Wébel Zsolt fiatal, aktív lelkész, már jelezte, hogy szívesen bekapcsolódna valamilyen formában a község életébe.
Hetényi Ádám: Szeretné, ha minél hamarabb teljes és működőképes lenne az iskolaszék.

Más javaslat, kérdés, hozzászólás nem hangzott el, a képviselőtestület 9 szavazattal 0 ellenében az alábbi határozatot hozta:

61/1995. (XI.2.) Kt. számú határozat
Iskolaszéki tagságról

A képviselőtestület iskolaszéki tagsággal megbízza

Kovács Károlyné Dunaszekcső, Kossuth L. u. 26.

Wébel Zsolt Dunaszekcső, Posta u. 31. 

szám alatti lakosokat.

Határidő: 1995. november 15.

Felelős: Hegedűs György polgármester

Sáhó Ernőné a szociális bizottság tagja írásban, családi okok miatt 1996. január 1-től lemondott. Hegedűs György polgármester javasolja, hogy helyette Schaffer Ádámné Dunaszekcső, Ady E. u. 7. szám alatti lakost válassza meg a testület. Szókimondó ember és ismeri a község lakóit.

Más javaslat, kérdés, hozzászólás nem hangzott el, a testület egyhangúlag az alábbi határozatot alkotta:

62/1995. (XI.2.) Kt. számú határozat
szociális bizottsági tag megválasztásáról

A képviselőtestület Sáhó Ernőné szociális bizottsági tagságáról való lemondását elfogadja 1996. január 1-től.

Ugyanakkor 1996. január 1-től kezdődően a bizottság tagjává megválasztja Schaffer Ádámné Dunaszekcső, Ady Endre u. 7. szám alatti lakost.

5. napirendi pont: A szeptemberi ülésen ismertette Hegedűs György polgármester Peteli József Dunaszekcső, Zrínyi u. 3. szám alatti lakos kérelmét, melyben földvásárlási szándékát jelzi. Akkor abban maradt a testület, hogy visszatérünk a következő ülésen.

Draskovits Pál: Véleménye szerint értékesebb a terület, mint gondolták. Belterületen van, 500 méterre van a vízvezeték, és a területen megy át a villanyvezeték.

Dr. Schmidt József: Javasol 60 Ft/m árat.

Hegedűs György: A terület nagyságát is figyelembe véve 50 Ft/m2-t javasol.

Több javaslat nem hangzott el, a képviselőtestület 9 szavazattal 0 ellenében az alábbi döntést hozta:
63/1995. (XI.2.) Kt. számú határozat
földértékesítésről

A képviselőtestület a dunaszekcsői 5367/2 és az 5368/4 hrsz-ú beépítetlen terület árát 50 Ft/m2-ben állapítja meg.

Határidő: 1995. november 15.

Felelős: Hegedűs György polgármester

Hegedűs György polgármester ismerteti a Dunagyöngye MSZÉSZ kérelmét, mely szerint meg kívánja vásárolni az általa használt 69 m2-es területet. Évekkel ezelőtt a tanács hozzájárulásával építményt emelt rajta. 5000 Ft-ot ajánl a területért.

Faller János: A szövetkezet sok segítséget megköszönné a testület azzal, ha eltekintene a felajánlott összegtől.

Hegedűs György: Meg kell vizsgálni a lehetőségeket, és utána visszatérünk rá.

6. napirendi pont: Pest Éva jegyző ismerteti, hogy a Szervezeti és Működési Szabályzat 2.§-át és 6.§-át ki kell egészíteni. Rendelkezni kell arról, hogy a polgármester és az alpolgármester tartós akadályoztatása esetén ki vezeti a testület ülését, és arról is, hogy az alpolgármester társadalmi megbízatású. 

Draskovits Pál: Javasolja, hogy a tartós akadályoztatás esetén a pénzügyi bizottság elnöke hívja össze az ülést.

Több kérdés, hozzászólás nem hangzott el, a képviselőtestület 9 szavazattal 0 ellenében az alábbi rendeletet alkotta: 

Dunaszekcső Község Önkormányzat Képviselőtestületének

9/1995. (XI.2.) számú rendelete

a Szervezeti és Működési Szabályzat kiegészítéséről

(A rendelet a jegyzőkönyv melléklete.)

Hegedűs György: Ismerteti Sárközi János vállalkozó kérelmét, melyben kéri az önkormányzat által fizetett díj 52%-os emelését. Az üzemanyag árának emelésével támasztja alá kérelmét.

A képviselők általános álláspontja, hogy az 1996-os év elején térjenek vissza a kérelemre. Ezt az álláspontot a vállalkozó is elfogadja.

Dr. Schmidt József: Kéri, hogy a testület kapjon tájékoztatást a Kertészkertben folyó építkezésről.

Hegedűs György: ahol most az építkezés folyik a rendezési tervben már nem minősül parknak. Részletes felvilágosítást kér a műszaki ügyintézőtől a következő ülésre.

Dr. Schmidt József: Kéri, hogy a parkoló autókat tiltsák ki onnan.

Draskovits Pál: Ha jogszabályszerű az építkezés, akkor a hátsó részen a rakodást ne engedélyezzék részükre.

Schmidt József: Mielőtt a MATÁV elvonulna Dunaszekcsőről, a műszaki ügyintéző járja végig az utcákat és készítsen hibajegyzéket. Ellenőrizze a jelenleg folyó építkezéseket, és segítse a településfejlesztési bizottság munkáját.

Faller János: Javasolja, hogy Wéber Ádámmal – villanyszerelési és ellenőrzési – kötött szerződést az önkormányzat bontsa fel.

Hegedűs György: Megkeresi Wéber Ádám vállalkozót. A szerződésben 6 hónap felmondási időt kötöttek ki.

Schmidt József: Tájékoztatja a jelen lévőket, hogy Dunaszekcsőről képeslapot jelentetnek meg. A lapon 4 kép és a község címere lesz. 

Galambosi László: Az óvodában délig tartózkodó gyerekektől 10 Ft térítési díjat kérnek. Véleménye szerint ez jogszabályellenes.
Hegedűs György: A rendelkezés nem jogszabályellenes, ha a testület úgy dönt, akkor a régi határozatot hatályon kívül kell helyezni.

Kérdés, hozzászólás a továbbiakban nem hangzott el, a testület a felvetéssel kapcsolatban 9 szavazattal 0 ellenében az alábbi döntést hozta:

64/1995. (XI.2.) Kt. számú határozat
a 14/1990. (XI.14.) Kt. számú határozat hatályon kívül helyezéséről

A képviselőtestület a 14/1990. (XI.14.) Kt. határozatot – melyben a félnapos óvodások térítési díját 10 Ft/napban határozzák meg – hatályon kívül helyezi.

Határidő: 1995. december 1.

Felelős: Hegedűs György polgármester

Több tárgy nem volt, a polgármester megköszönte a megjelenést a testület nyilvános ülésén, a továbbiakban zárt ülésen folytatódik a munka.

Kmf.


Hegedűs György
Pest Éva


Polgármester
jegyző 

